<classify> KAMPUNI ya Ndege ya Tanzania ATCL imeingia mkataba wa miaka mitano na Kampuni ya StandardAero kwa ajili ya kufanyia matengenezo makubwa injini za ndege za ATCL, Bombardier Q 400.Akizungumza jana wakati wa kusaini mikataba, Kaimu Mkurugenzi Mkuu wa ATCL, Patrick Ndekana alisema ATCL imeridhishwa na huduma za StandardAero kwenye urekebishaji mkubwa wa injini kwa ndege za aina ya Bombardier zilizonunuliwa na serikali tangu Septemba mwaka 2016.Ndekana alisema, Tumeingia makubaliano ya miaka mitano ya hao kutoa huduma kwetu ATCL kwenye matengenezo makubwa. Kama ilivyo utaratibu, ndege zetu huwa tunaruhusiwa kufanya marekebisho madogo madogo lakini kwa sababu za kiusalama, marekebisho makubwa kama ya injini hufanywa na mtengenezaji wa ndege au kampuni ambazo amezithibitisha kufanya hivyo.Kampuni ya StandardAero ni moja ya kampuni zinazofanya kazi hiyo kwa kuidhinishwa na watengenezaji wa ndege za Bombardier. Hii yote itatusaidia sisi kuwa huduma bora na zenye uhakika kiusalama kwani injini ya ndege inapaswa kuwa kwenye hali nzuri ili kuwa na huduma na usalama ulio bora, alisema Ndekana huku akieleza kuwa kampuni hiyo mwaka 2015 ndiyo iliyokuwa ikifanya marekebisho ya ndege za zamani za ATCL aina ya Dash 8 Q 300.Naye Mkurugenzi wa Mauzo Kikanda wa Kampuni ya StandardAero, Tayeb Bouhassis alisema kuwa wanayo furaha kuendelea kushirikiana na ATCL kwenye marekebisho makubwa ya ndege zake.Mkurugenzi huyo alisema, tunayo furaha kufanya kazi na ATCL, ni kampuni ambayo inakua vizuri na itaweza kutanuka vizuri kwenye ukanda huu kwa siku za mbeleni... ...Kwa miaka ya nyuma tuliwahi kufanya nao kazi kwa kutengeneza ndege zao za Q300 na sasa tumekubaliana kuwa tutakuwa tunafanya marekebisho makubwa ya ndege za Air Tanzania aina ya Bombardier Q400, alisema na kuongeza; Tutahakikisha tunatoa huduma bora zitakazoziwezesha ndege za ATCL ziweze kuendelea kutoa huduma bora na zinazokuwa na usalama.Kwa upande wake, Mkuu wa Kitengo cha Ufundi wa Kampuni ya ATCL, Rington Mwakipesile alisema tangu awali wakati serikali ilipokuwa na ndege ya Dash 8 Q 300, hawajawahi kupatwa na matatizo kwenye injini ya ndege baada ya kufanyiwa marekebisho makubwa na hivyo uwepo wa makubaliano na StandardAero utazifanya ndege za kampuni hiyo ziendelee kuaminika.Tumewaamini, na walishathibitisha kufanya marekebisho kwa kiwango kizuri. Tunapeleka injini za ndege zetu kwenye kampuni hiyo kutokana na taratibu zilizopo. Sisi wahandisi hapa nchini au hata nchi zingine, tunaruhusiwa kufanya marekebisho madogo madogo tu. Marekebisho makubwa hufanywa na watengenezaji na baadhi ya kampuni walizoziteua.Pia marekebisho makubwa huwa ni lazima baada ya ndege kusafiri kwa saa 5,000. Marekebisho hayo hayaepukiki kwani hata kama ndege haijaonesha dalili yoyote ya kuharibika. Ni lazima uchunguzi wa injini ufanyike, alielezea. Injini za ndege za ATCL ambazo zinatarajiwa kupata matengenezo kwenye kampuni hiyo ni za Bombardier Q 400 ambazo ziliwasili nchini Septemba 2016, na kwamba zimefikia muda wa kufanyiwa marekebisho makubwa. Kwa sasa, ATCL ina ndege tatu aina ya Bombardier Q 400 na Boeing 787- Dreamliner.  <topic>: KITAIFA 